รัฐบาลไทย-ข่าวทำเนียบรัฐบาล-สธ. จับมือ 11 หน่วยงาน ขับเคลื่อนการดำเนินงานร้องทุกข์ ยึดหลัก สะดวก รวดเร็ว บรรเทา เยียวยาความเดือดร้อนประชาชนได้ทันท่วงที
วันพฤหัสบดีที่ 6 กรกฎาคม 2566
สธ. จับมือ 11 หน่วยงาน ขับเคลื่อนการดําเนินงานร้องทุกข์ ยึดหลัก สะดวก รวดเร็ว บรรเทา เยียวยาความเดือดร้อนประชาชนได้ทันท่วงที
กระทรวงสาธารณสุข จับมือ 11 หน่วยงาน ในการขับเคลื่อนการดําเนินการเรื่องร้องทุกข์ประจําหน่วยงาน และของศูนย์รับเรื่องราวร้องทุกข์รัฐบาล เพื่อให้เกิดการบูรณาการเชื่อมโยงฐานข้อมูล และเพิ่มช่องทางเข้าถึงระบบร้องทุกข์มากขึ้น โดยยึดหลัก ให้บริการสะดวก รวดเร็ว
กระทรวงสาธารณสุข จับมือ 11 หน่วยงาน ในการขับเคลื่อนการดําเนินการเรื่องร้องทุกข์ประจําหน่วยงาน และของศูนย์รับเรื่องราวร้องทุกข์รัฐบาล เพื่อให้เกิดการบูรณาการเชื่อมโยงฐานข้อมูล และเพิ่มช่องทางเข้าถึงระบบร้องทุกข์มากขึ้น โดยยึดหลัก ให้บริการสะดวก รวดเร็ว และสามารถบรรเทา เยียวยาความเดือดร้อนของประชาชนได้อย่างทันท่วงที
วานนี้ (5 กรกฎาคม 2566) ที่ โรงแรมเดอะ เบอร์เคลีย์ ประตูน้ํา กรุงเทพมหานคร นายแพทย์รุ่งเรือง กิจผาติ หัวหน้าที่ปรึกษาระดับกระทรวงสาธารณสุข (นายแพทย์ทรงคุณวุฒิ ระดับ 11) ได้รับมอบหมายจากนายแพทย์โอภาส การย์กวินพงศ์ ปลัดกระทรวงสาธารณสุข ให้เป็นผู้แทนฯ เข้าร่วมลงนาม (MOU) การขับเคลื่อนการดําเนินการเรื่องร้องทุกข์ประจําหน่วยงาน และบันทึกข้อตกลงความร่วมมือการดําเนินการเรื่องราวร้องทุกข์ของศูนย์รับเรื่องราวร้องทุกข์ของรัฐบาล ร่วมกับ 11 หน่วยงานที่เกี่ยวข้อง ได้แก่ สํานักเลขาธิการนายกรัฐมนตรี สํานักงานเลขาธิการสภาผู้แทนราษฎร กระทรวงการพัฒนาสังคมและความมั่นคงของมนุษย์ กระทรวงการอุดมศึกษา วิทยาศาสตร์ วิจัยและนวัตกรรม กระทรวงคมนาคม กระทรวงพลังงาน กระทรวงแรงงาน กระทรวงศึกษาธิการ สํานักงานคณะกรรมการนโยบายที่ดินแห่งชาติ และธนาคารแห่งประเทศไทย ในการประชุมสัมมนาผู้นําการขับเคลื่อนการดําเนินการเรื่องร้องทุกข์ประจําหน่วยงาน (Chief Complaint Executive Officer : CCEO) ประจําปีงบประมาณ 2566
นายแพทย์รุ่งเรือง กล่าวว่า กระทรวงสาธารณสุขให้ความสําคัญกับเรื่องการบริหารจัดการเรื่องราวร้องทุกข์มาอย่างต่อเนื่อง โดยได้จัดตั้ง “ศูนย์บริหารจัดการเรื่องราวร้องทุกข์ กระทรวงสาธารณสุข (ศบท.สธ)”เพื่อเป็นศูนย์กลางประสานการแก้ไขปัญหาข้อร้องทุกข์ของประชาชนในภาพรวมของกระทรวงสาธารณสุขให้สอดคล้องกับระเบียบสํานักนายกรัฐมนตรี (13 กุมภาพันธ์ 2561) ที่กําหนดให้ทุกส่วนราชการให้ความสําคัญต่อการดําเนินการเกี่ยวกับการร้องทุกข์ และการเร่งรัดแก้ไขปัญหาความเดือดร้อนของประชาชน และกําหนดให้ทุกหน่วยงานแต่งตั้งผู้บริหารระดับสูง เป็นผู้นําขับเคลื่อนการดําเนินการเรื่องร้องทุกข์ประจําหน่วยงาน(Chief Complaint Executive Officer : CCEO) เพื่อทําหน้าที่กํากับ ดูแล ประสาน ติดตาม และประเมินผลการดําเนินการที่เกี่ยวข้อง รวมถึงแก้ไขปัญหาความเดือดร้อนของประชาชน ภายใต้แนวทางที่มีมาตรฐานในการให้บริการ สอดคล้องกับแผนบริหารราชการแผ่นดิน โดยตั้งอยู่บนพื้นฐานของหลักธรรมาภิบาล (Good Governance) ตลอดจนการสร้างภาพลักษณ์ความเชื่อมั่นให้เกิดแก่กระทรวงสาธารณสุข ซึ่งในแต่ละปีศูนย์บริหารจัดการเรื่องราวร้องทุกข์ฯ ได้รับเรื่องร้องทุกข์จากประชาชน ประมาณ 600 เรื่องต่อปี
นายแพทย์รุ่งเรืองกล่าวต่อว่า กระทรวงสาธารณสุขได้วางแผนที่จะหารือร่วมกับหน่วยงานที่เกี่ยวข้อง อาทิ ศูนย์รับเรื่องราวร้องทุกข์ของรัฐบาล ศูนย์ดํารงธรรม (กระทรวงมหาดไทย) กระทรวงยุติธรรม กระทรวงการพัฒนาสังคมและความมั่นคงของมนุษย์ กระทรวงดิจิทัลเพื่อเศรษฐกิจและสังคม กระทรวงแรงงาน กระทรวงศึกษาธิการ สํานักงานตํารวจแห่งชาติ สํานักงานอัยการสูงสุด สํานักงานผู้ตรวจการแผ่นดิน และกรุงเทพมหานคร เป็นต้น เพื่อพัฒนาการเชื่อมโยงฐานข้อมูลระบบรับเรื่องราวร้องทุกข์แบบบูรณาการ และเป็นการเพิ่มช่องทางการเข้าถึงระบบร้องทุกข์มากขึ้น โดยยึดหลัก ให้บริการสะดวก รวดเร็ว และสามารถบรรเทา เยียวยาความเดือดร้อนของประชาชนได้อย่างทันท่วงที
***************************************** 6 กรกฎาคม 2566